ราคาทองในปท.เช้านี้ปรับขึ้น 250 บ.หลังดอลล์อ่อนรับแรงหนุนเฟดไม่รีบขึ้นดบ.
ราคาทองในปท.เช้านี้ปรับขึ้น 250 บ.หลังดอลล์อ่อนรับแรงหนุนเฟดไม่รีบขึ้นดบ.
11 ก.พ. 2559

สำนักข่าวอินโฟเควสท์ รายงานราคาทองในประเทศเปิดตลาดเช้านี้ปรับตัวเพิ่มขึ้นจากช่วงปิดตลาดเย็นวานนี้บาทละ 250 โดยสมาคมค้าทองคำ รายงานว่า เมื่อเวลา 09.20 น. ราคาทองคำแท่ง รับซื้อเข้าบาทละ 20,000.00 ขายออกบาทละ 20,100.00 ขณะที่ทองรูปพรรณ รับซื้อเข้าบาทละ 19,708.00 ขายออกบาทละ 20,500.00
ด้านบริษัทหลักทรัพย์ โกลเบล็ก ระบุว่า นางเจเน็ต เยลเลน ประธานเฟดกล่าวแถลงต่อคณะกรรมาธิการบริการการเงินประจำสภาผู้แทนราษฎรสหรัฐเมื่อวานนี้ได้ส่งสัญญาณชะลอการปรับขึ้นอัตราดอกเบี้ยในการประชุมเฟดเดือนหน้า
เนื่องจากปัจจัยจากสภาวะที่ตึงตัวในตลาดการเงินที่มีสาเหตุจากการดิ่งลงของราคาหุ้น, ความไม่แน่นอนเกี่ยวกับเศรษฐกิจจีน และการประเมินความเสี่ยงด้านสินเชื่อในระดับโลก อาจส่งผลกระทบต่อเศรษฐกิจสหรัฐให้อ่อนแอลง ส่งผลให้นักลงทุนคลายความกังวลต่อทิศทางดอกเบี้ย ขณะที่ถ้อยแถลงดังกล่าวทำให้ค่าเงินดอลลาร์สหรัฐอ่อนค่าลงเป็นปัจจัยบวกต่อทองคำ